32000D0817
L 332/114
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 декември 2000 година
относно невключването на permethrine в приложение I към Директива 91/414/ЕИО на Съвета и отмяната на разрешенията за съдържащи това активно вещество продукти за растителна защита
(нотифицирано под номер C(2000) 4140)
(текст от значение за ЕИП)
(2000/817/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2000/68/ЕО на Комисията (2), и по-специално член 8, параграф 2, четвърта алинея от нея,
като взе предвид Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменен с Регламент (ЕО) № 2266/2000 (4), и по-специално член 7, параграф 3а, буква б) от него,
като има предвид, че:
(1)
Член 8, параграф 2 от Директива 91/414/ЕИО е предвидил Комисията да започне работна програма за преглед на активните вещества, използвани в продуктите за растителна защита, които вече са на пазара към 15 юли 1993 г. Условията и реда за прилагането на тази програма са установени в Регламент (ЕИО) № 3600/92.
(2)
Регламент (ЕО) № 933/94 на Комисията (5), последно изменен с Регламент (ЕО) № 2230/95 (6),е установил списъка с активните вещества, които подлежат на оценяване в рамките на Регламент (ЕИО) № 3600/92, определил е докладваща държава-членка за оценката на всяко активно вещество и е идентифицирал производителите на всяко активно вещество, които са направили нотификация в срок, в съответствие с член 4, параграф 2 от Регламент (ЕИО) № 3600/92.
(3)
Рermethrine е едно от деветдесетте активни вещества, посочени в Регламент (ЕО) № 933/94.
(4)
В съответствие с член 7, параграф 1, буква в) от Регламент (ЕИО) № 3600/92 Ирландия, определена като докладваща държава-членка, на 10 юни 1998 г. представи на Комисията своя доклад за оценка на информацията, подадена от нотификаторите, в съответствие с разпоредбите на член 6, параграф 1 от посочения регламент.
(5)
Изготвеният от Ирландия доклад за оценка е разгледан от държавите-членки и от Комисията в рамките на Постоянния фитосанитарен комитет. Този преглед е приключен на 13 юли 2000 г. под формата на доклад на Комисията за преглед на permethrine в съответствие с член 7, параграф 6 от Регламент (ЕИО) № 3600/92.
(6)
От направените оценки се установи, че подадената информация не е достатъчна да се докаже, че при предвидените условия за употреба, съдържащите съответното активно вещество продукти за растителна защита удовлетворяват изискванията, установени в член 5, параграф 1, букви а) и б) и на член 5, параграф 2, буква б) от Директива 91/414/ЕИО.
(7)
Всички нотификатори са информирали Комисията и докладващата държава-членка, че повече не желаят да участват в работната програма за това активно вещество. Следователно допълнителната информация, необходима да се докаже, че permethrine напълно отговаря на изискванията на Директива 91/414/ЕИО, повече няма да се предоставя.
(8)
Следователно това активно вещество не може да бъде включено в приложение I към Директива 91/414/ЕИО.
(9)
Предоставените технически данни доказаха, че ограничената употреба на permethrine в областта на горското стопанство може да бъде разрешена, докато траят изследванията за намиране на ефективни алтернативи, при условие че се вземат подходящи мерки за намаляване на риска.
(10)
Гратисният период за унищожаването, складирането, пускането на пазара и употребата на налични запаси от продукти за растителна защита, съдържащи permethrine и разрешени от държавите-членки, в съответствие с разпоредбите на член 4, параграф 6 от Директива 91/414/ЕИО, не може да бъде повече от 18 месеца, за да се ограничи използването на наличните запаси за не повече от един допълнителен вегетационен период.
(11)
Настоящото решение не засяга никое действие, което Комисията може да предприеме на по-късен етап за това активно вещество в рамките на Директива 79/117/ЕИО (7).
(12)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Рermethrine не се включва като активно вещество в приложение I към Директива 91/414/ЕИО.
Член 2
Държавите-членки следят:
1.
разрешенията за всички употреби на съдържащи permethrine продукти за растителна защита да бъдат отменени в рамките на шест месеца, считано от датата на нотифициране на настоящото решение, освен за предвидените в параграф 2 употреби;
2.
разрешенията за употребите на съдържащи permethrine продукти за растителна защита при млади растения в горското стопанство да бъдат отменени най-късно преди 25 юли 2003 година;
3.
считано от датата на нотифициране настоящото решение, по силата на дерогацията, предвидена в член 8, параграф 2 от Директива 91/414/ЕИО, да не се дава или подновява никакво разрешение за съдържащи permethrine продукти за растителна защита, освен за предвидените в параграф 2 употреби.
Член 3
Гратисният период, отпуснат от държава-членка в съответствие с разпоредбите на член 4, параграф 6 от Директива 91/414/ЕИО, трябва да бъде възможно най-кратък и не повече от осемнадесет месеца, считано от датата на приемане на настоящото решение. За употребите, посочени в член 2, параграф 2, гратисният период следва да изтича не по-късно от 31 декември 2003 година.
Член 4
Адресати на настоящото решение са държавите-членки.
Съставено в Брюксел на 27 декември 2000 година.